Diari Oficial de la Generalitat Valenciana


Sumari del DOGV 8175, del 22-11-2017 (2017/10732)

Bases que han de regir el concurs públic per al nomenament del director o de la directora general del Circuit del Motor i Promoció Esportiva, SA.
-------------------------------------------------------------------------------------------------------------------------------------------------

### Dades del document

Número de DOGV
:   8175

Data del DOGV
:   22-11-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/10815


Data del document
:   16-11-2017

Organisme emissor
:   Circuit del Motor i Promoció Esportiva, SA

Tipus de document
:   Anunci

Descriptors 

:   * Circuit del Motor i Promoció Esportiva, SA
    * concurs administratiu

Bases que han de regir el concurs públic per al nomenament del director o de la directora general del Circuit del Motor i Promoció Esportiva, SA.  
 [2017/10450]  
L'article 19 del Decret llei 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, estableix en l'apartat 1 que «l'elecció del personal directiu es basarà en criteris de competència, professionalitat i experiència en el desenvolupament de llocs de responsabilitat en la gestió pública o privada».  
La Resolució de 28 de juny de 2016, del director general, per la qual es fa publicitat de la relació de llocs de treball del Circuit del Motor i Promoció Esportiva, SA, per a l'exercici 2016, defineix la denominació de cada lloc de treball, la retribució, el lloc de realització, els requisits de formació i les funcions que s'hi desenvoluparan.  
La Resolució de 5 de maig de 2017, de la Direcció General d'Esports, del Consell Superior d'Esports, classifica el Circuit Ricardo Tormo de la Comunitat Valenciana, a Cheste (València), com a centre especialitzat de tecnificació esportiva del motor, on es desenvoluparà un programa esportiu de tecnificació esportiva estatal de motociclisme i un altre d'automobilisme.  
D'una altra banda, la Conselleria d'Educació, Ciència, Cultura i Esport compta amb un codi de bones pràctiques, que, tot i que està aplicat inicialment en l'àmbit cultural, contempla els criteris per a la selecció dels seus organismes que poden ser aplicats en el cas que ens ocupa.  
  
Per tot això, el Consell d'Administració de l'empresa pública Circuit del Motor i Promoció Esportiva, SA, reunit en sessió ordinària el dia 28 de juny de 2017, va considerar convenient realitzar un procés públic de selecció de la direcció, amb les següents  
  
Bases  
  
1. Objecte de la convocatòria  
L'objecte de la convocatòria és el procés de selecció per a la proposta de nomenament del director o la directora general del Circuit del Motor i Promoció Esportiva, SA.  
  
2. Funcions del lloc  
Correspon a la direcció general l'exercici de les funcions pròpies del lloc, segons disposa la relació de llocs de treball que figura en la Resolució de 10 de juliol de 2017 (DOGV 07.08.2017).  
  
3. Règim de contractació  
La persona designada per a ocupar la plaça subscriurà un contracte d'alta direcció, regulat pel Reial decret 1382/1995, d'1 d'agost.  
  
El contracte tindrà una durada de 5 anys, i es podrà renovar, prèvia avaluació, com a màxim per un altre període igual, excepte denúncia expressa per qualsevol de les parts, amb quinze dies d'antelació a la data del venciment.  
La retribució que es percebrà serà la reflectida en els pressupostos anuals de la Generalitat per a una direcció general.  
Li seran d'aplicació directa els preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes (DOGV 07.11.2016); el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat (DOGV 11.08.2016), així com la resta de legislació vigent en aquesta matèria.  
  
4. Requisits i mèrits dels candidats  
a) Requisits  
Els candidats hauran de reunir els requisits següents:  
1. Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya.  
2. No haver sigut separat, mitjançant expedient disciplinari, del servei de qualsevol de les administracions públiques, ni trobar-se inhabilitat per a l'acompliment de funcions públiques.  
3. Estar en possessió d'una titulació universitària amb el nivell de grau o equivalent.  
4. Tenir experiència en llocs de responsabilitat en la gestió pública o privada, durant un període mínim de tres anys.  
b) Mèrits  
Es valoraran els mèrits següents:  
1. Haver exercit treballs en llocs de responsabilitat en gestió esportiva.  
2. Acreditar coneixement oral i escrit de valencià.  
El coneixement del valencià es valorarà prèvia acreditació d'estar en possessió dels certificats de Grau Mitjà, Llenguatge Administratiu, Llenguatge en els Mitjans de Comunicació o Grau Superior, expedits o homologats per la Junta Qualificadora de Coneixements del Valencià.  
  
3. Posseir coneixements d'altres idiomes oficials de la Unió Europea.  
Es valorarà el coneixement de llengües oficials de la Unió Europea, diferents de la llengua espanyola, segons els nivells especificats, i s'acreditaran documentalment per mitjà de títols, diplomes i certificats expedits per les escoles oficials d'idiomes, per les universitats espanyoles que segueixen el model d'acreditació d'exàmens de l'Associació de Centres de Llengües d'Educació Superior (ACLES), així com tots els indicats en l'annex del Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOGV 20.05.2013).  
4. Tenir capacitat de lideratge, de comunicació i de negociació, així com de planificació, determinació de prioritats, presa de decisions i solució de conflictes. També són habilitats imprescindibles la capacitat de representar el Circuit del Motor i Promoció Esportiva, SA, en el més ampli ventall d'àmbits, de construir i desenvolupar xarxes de relacions tant internes com externes i la capacitat de liderar i motivar el col·lectiu humà que treballa en el Circuit del Motor i Promoció Esportiva, SA.  
  
  
5. Presentació de candidatures  
Els candidats que concórreguen al procés hauran de presentar en el registre del Circuit del Motor i Promoció Esportiva, SA (Circuit Ricardo Tormo, 46091, Cheste), o per qualsevol de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques, tota la documentació requerida en la convocatòria, en format electrònic, CD o USB, que es dirigirà al president o a la presidenta de la comissió de valoració.  
  
Aquesta documentació es repartirà en tres sobres tancats que contindran la següent documentació:  
- Sobre número 1. Requisits per a la participació en el procés de selecció del director o la directora general del Circuit del Motor i Promoció Esportiva, SA.  
En aquest sobre s'acreditarà de forma fefaent el compliment dels requisits exigits en l'apartat 4.a d'aquesta convocatòria.  
- Sobre número 2. Projecte de direcció per a la participació en el procés de selecció del director o la directora general del Circuit del Motor i Promoció Esportiva, SA.  
En aquest sobre s'inclourà la documentació relativa al projecte que la persona sol·licitant duria a terme en el Circuit del Motor i Promoció Esportiva, SA, per als pròxims 5 anys, i que abastarà separadament els aspectes següents:  
- Projecte esportiu: línies d'actuació, objectius, establiment d'un programa de tecnificació esportiva de motociclisme i un altre d'automobilisme, etc.  
- Projecte econòmic: el projecte haurà d'adequar-se a la realitat pressupostària de la Generalitat Valenciana i vetlar per l'equilibri financer.  
- Projecte social: igualtat de gènere, impacte amb l'entorn comarcal, turisme, relacions amb les universitats valencianes, etc.  
El projecte de direcció es presentarà en alguna de les dues llengües oficials de la Comunitat Valenciana i tindrà una extensió màxima de 30 folis (interlineat senzill, lletra arial 12).  
- Sobre número 3. Mèrits per a la participació en el procés de selecció del director o la directora general del Circuit del Motor i Promoció Esportiva, SA.  
En aquest sobre s'inclourà el curriculum vitae, així com els documents acreditatius dels mèrits establits en l'apartat 4.b de la present convocatòria.  
  
6. Termini de presentació  
El termini per a la presentació de les propostes serà d'un mes, comptador des de l'endemà de la publicació d'aquesta convocatòria en el Diari Oficial de la Generalitat Valenciana.  
  
7. Valoració  
La selecció del candidat es realitzarà mitjançant una comissió de valoració i tres subcomissions, una per cada part del projecte de direcció.  
La comissió de valoració estarà integrada per:  
- Un representant de la Secretaria Autonòmica de Cultura i Esport de la Conselleria d'Educació, Investigació, Cultura i Esport.  
- Un representant de la Sotssecretaria de la Conselleria d'Educació, Investigació, Cultura i Esport.  
?Un representant de la Direcció General de Funció Pública de la Conselleria de Justícia, Administració Pública, Reformes Democràtiques i Llibertats Públiques.  
  
Les subcomissions estaran compostes per:  
Subcomissió esportiva:  
- Un representant de la Direcció General d'Esport de la Conselleria d'Educació, Investigació, Cultura i Esport.  
- Un representant de la Federació d'Automobilisme de la Comunitat Valenciana.  
- Un representant de la Federació de Motociclisme de la Comunitat Valenciana.  
- Un periodista esportiu.  
  
Subcomissió econòmica:  
- Un representant de la Direcció General de Pressupostos de la Conselleria d'Hisenda i Model Econòmic.  
- Un representant de la Sotsdirecció General de Règim Econòmic de la Conselleria d'Educació, Investigació, Cultura i Esport.  
- Un representant del Col·legi d'Economistes de València.  
  
Subcomissió social:  
- Un representant de l'Ajuntament de Cheste.  
- Un representant de la Conselleria d'Igualtat i Polítiques Inclusives.  
- Un representant de la Conselleria d'Economia Sostenible, Sector Productiu, Comerç i Treball.  
  
Les funcions de secretari o secretària les realitzarà un funcionari o funcionària de la Conselleria d'Educació, Investigació, Cultura i Esport, amb veu però sense vot.  
Les persones representants seran designades per la institució a la qual pertanyen. El periodista esportiu serà designat per la Unió de Periodistes Valencians.  
  
8. Procediment de selecció  
Les sol·licituds presentades seran analitzades per la comissió de valoració, que verificarà el compliment dels requisits exigits en l'apartat 4.a, i inclosos en el sobre 1.  
Seguidament, es valoraran els projectes de direcció dels aspirants que, segons el parer de la comissió, complisquen els requisits.  
Cada subcomissió valorarà entre 1 i 10 punts el projecte corresponent i elevarà la seua proposta a la comissió, amb la puntuació aconseguida per cada candidat. La comissió farà la mitjana dels tres projectes, i passaran a l'entrevista els tres candidats amb els projectes de direcció millor puntuats.  
En la valoració final, el projecte de direcció suposarà un 60 % i els mèrits i l'entrevista un 40 %.  
Finalment, la comissió de valoració elevarà la seua proposta al Consell d'Administració del Circuit del Motor i Promoció Esportiva, SA, per al seu nomenament.  
La convocatòria podrà declarar-se deserta si la comissió de valoració considera que cap dels candidats s'adequa als requisits del lloc.  
  
La presentació de la candidatura implica l'acceptació de les presents bases. Una vegada finalitzat el procés, i a petició de la persona interessada, s'hi retornarà la documentació presentada.  
  
9. Confidencialitat  
Totes les persones i institucions públiques implicades en el procés de selecció de candidats es comprometen a garantir l'absoluta confidencialitat de totes les dades personals i professionals d'aquests, i asseguraran que la participació de les persones no seleccionades es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom del candidat que resulte seleccionat.  
  
València, 16 de novembre de 2017. El president del Consell d'Administració: Vicent Marzà Ibáñez.